Diari Oficial de la Generalitat Valenciana


Sumari del DOGV 3650, del 22-12-1999 (1999/10812)

ORDRE de 16 de desembre de 1999, de la Conselleria d’Ocupació, per la qual es regulen mesures de foment d’ocupació de la dona en l’àmbit del Pla d’Igualtat d’Oportunitats per a l’any 2000.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3650

Data del DOGV
:   22-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10597


Data del document
:   16-12-1999

Organisme emissor
:   Conselleria d'Ocupació

Tipus de document
:   Ordre

Descriptors 

:   * ajuda pública
    * ajuda a l'ocupació
    * condició de la dona
    * suport econòmic
    * dona

ORDRE de 16 de desembre de 1999, de la Conselleria d'Ocupació, per la qual es regulen mesures de foment d'ocupació de la dona en l'àmbit del Pla d'Igualtat d'Oportunitats per a l'any 2000. [1999/M10685]
  
El programa d'ajudes per al foment de l'ocupació de les dones en l'àmbit del Pla d'Igualtat d'Oportunitats és una iniciativa de la Generalitat Valenciana i comporta l'atorgament d'ajudes econòmiques als ocupadors, entitats d'economia social o entitats sense fi de lucre que contracten dones desocupades. Aquestes ajudes es consideren un mitjà per a portar a efecte accions positives a favor de la dona en l'àmbit de l'ocupació i l'economia social.
  
Amb aquesta norma la Conselleria d'Ocupació, a través del Programa Operatiu Regional del Fons Social Europeu 940127ES1, pretén articular un procediment de concessió d'ajudes capaç de fomentar la contractació d'ocupació estable de qualitat donant suport a la contractació de dones que, per les seues circumstàncies de formació, obligacions familiars o allunyament del món laboral, tenen especials dificultats per a accedir a un lloc de treball estable.
  
Per això, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir un programa d'ajudes a la contractació de dones pertanyents a determinats col·lectius, adreçat a l'elevació del nivell d'ocupació d'aquests, amb la creació de llocs de treball de caràcter estable, en harmonia amb les disposicions estatals i comunitàries de foment de la contractació indefinida i l'estabilitat en l'ocupació i d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per al 2000.
  
Article 2. Accions susceptibles de suport
  
1. Les ajudes establides es destinaran a fomentar les contractacions indefinides directes de les treballadores que reunisquen els requisits assenyalats en l'article 4. Les esmentades contractacions podran realitzar-se:
  
a) A jornada completa. La subvenció serà de 300.000 pessetes per cada contractació.
  
b) A temps parcial. La subvenció abans esmentada serà proporcional a la duració de la jornada estipulada en els contractes que no podrà ser inferior a 20 hores setmanals.
  
2. La present ordre serà d'aplicació a les contractacions indefinides a les quals fa referència el punt 1 del present article que es formalitzen entre l'1 de gener i el 30 de setembre de l'any 2000.
  
3. L'import de les ajudes que pogueren concedir-se a l'empara de la present convocatòria a l'entitat sol·licitant, sumat a l'import total d'ajudes de minimis que haja percebut durant els tres últims anys no podrà ser superior al límit de 100.000 euros (21.925.454 pessetes).
  
4. Les ajudes regulades en la present disposició seran incompatibles amb qualsevol altra ajuda de la Conselleria d'Ocupació, per a la mateixa acció subvencionable.
  
Article 3. Beneficiaris de les ajudes
  
1. Podran ser beneficiaris de les ajudes, establides en la present ordre, les empreses, qualsevol que siga la seua forma jurídica, i les entitats privades sense fi de lucre, amb àmbit d'actuació a la Comunitat Valenciana, que creen llocs de treball estable, sempre que, a més a més, reunisquen els requisits i les condicions següents:
  
a) Estar al corrent en el compliment de les obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions no prescrites molt greus; tot això de conformitat amb allò que s'ha previst en l'article 45.2 de la Llei 8/1988, de 7 d'abril, sobre Infraccions i Sancions en l'Ordre Social.
  
c) Estar inscrites com a persones o entitats ocupadores en els règims de la Seguretat Social en els quals hi haja afiliació de treballadors per compte d'un altre.
  
d) No haver realitzat extincions de contractes per causes objectives declarades improcedents per sentència judicial o haver procedit per acomiadament col·lectiu en els dotze mesos anteriors.
  
e) No haver sigut sancionat com a responsable directe o solidari, durant els últims quatre anys, mitjançant resolució ferma administrativa, per una infracció tipificada com a molt greu en la Llei 31/1995, de 8 de novembre, de Prevenció de Riscos Laborals.
  
2. Als efectes indicats en el paràgraf anterior, es considerarà creació de llocs de treball de caràcter estable la d'aquells la provisió dels quals es realitze en centres de treball radicats a la Comunitat Valenciana, mitjançant contractes de duració indefinida formalitzats en alguna de les modalitats que es preveuen en l'article següent.
  
Article 4. Requisits de les treballadores
  
1. Les treballadores que siguen contractades directament de forma indefinida hauran de complir, quant a la situació de desocupació, els requisits exigits per la legislació vigent, i hauran de romandre inscrites com a desocupades en les corresponents oficines d'ocupació de la Generalitat Valenciana, estar en possessió de la targeta de sol·licitud d'ocupació actualitzada i estar compreses en algun dels col·lectius següents:
  
a) Dones de baixa formació acadèmica, que demostren aquesta condició mitjançant declaració responsable que acredite la manca de certificat d'estudis superior al graduat escolar.
  
b) Dones que es reincorporen al mercat laboral després d'un període d'absència de, com a mínim, tres anys, i demostren aquesta circumstància mitjançant el corresponent informe de vida laboral.
  
c) Dones responsables de família monoparental que obtinguen de l'empresa en què s'integren els seus principals ingressos; aquestes circumstàncies s'acreditaran mitjançant fotocòpia del llibre de família i declaració responsable.
  
2. Queden exclosos de les ajudes regulades en la present ordre els següents supòsits:
  
a) Relacions laborals de caràcter especial previstes en l'article 2.1 del Text Refós de la Llei de l'Estatut dels Treballadors aprovat pel Reial Decret Legislatiu 1/1995, de 24 de març, o en altres disposicions legals.
  
b) Contractacions que afecten el cònjuge, els ascendents, els descendents i la resta de parents, per consanguinitat o afinitat, fins al segon grau inclusivament, de l'empresari o dels qui ostenten càrrecs de direcció o siguen membres dels òrgans d'administració de les empreses que tinguen la forma jurídica de societat, i també les que es produïsquen amb aquests últims.
  
c) Contractacions realitzades amb treballadores que, en els vint-i-quatre mesos anteriors a la data de contractació, hagueren prestat serveis en la mateixa empresa o grup d'empreses mitjançant un contracte per temps indefinit.
  
Allò que s'ha disposat en el paràgraf precedent serà també d'aplicació en el supòsit de vinculació laboral anterior de la treballadora amb empreses a les quals la sol·licitant dels beneficis haja succeït en virtut d'allò que s'ha establit en l'article 44 del Reial Decret Legislatiu 1/1995, de 24 de març.
  
d) Treballadores que hagen finalitzat la seua relació laboral de caràcter indefinit en un termini de tres mesos previs a la formalització del contracte.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Foment de l'Ocupació i es presentaran en l'imprés normalitzat en les corresponents direccions territorials d'Ocupació o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's al moment de l'atorgament de la subvenció.
  
c) Dades de domiciliació bancària segons model normalitzat (fitxa de manteniment de tercers), excepte si s'han presentat amb anterioritat davant de la Conselleria d'Ocupació i no han experimentat variació.
  
d) Còpia del contracte de treball que dóna lloc a l'ajuda, degudament diligenciat per l'Oficina d'Ocupació de la Generalitat Valenciana.
  
e) Fotocòpia de la targeta de sol·licitud d'ocupació o certificat d'inscripció com a sol·licitant d'ocupació.
  
f) Altes de les treballadores contractades en el règim corresponent de la Seguretat Social.
  
g) Justificació, si és el cas, de l'adscripció de les desocupades als col·lectius subvencionables.
  
h) Declaració responsable que les contractacions realitzades no estan compreses en els supòsits previstos en l'article 4.2 i l'article 3.1.d) de la present ordre.
  
i) Declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap.
  
j) Declaració responsable que el sol·licitant no ha sigut exclòs de l'accés als beneficis derivats de l'aplicació dels programes d'ocupació per la comissió d'infraccions molt greus.
  
k) Declaració responsable que el sol·licitant no ha sigut sancionat com a responsable directe o solidari, durant els últims quatre anys, mitjançant resolució ferma administrativa, per una infracció tipificada com a molt greu en la Llei 31/1995, de 8 de novembre, de Prevenció de Riscos Laborals.
  
3. Les sol·licituds hauran de presentar-se una vegada efectuada la contractació, entrel'1 de gener i el 30 de setembre de l'any 2000, i no s'admetrà documentació justificativa posterior al 30 de novembre del mateix any.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Criteris per a la concessió de les ajudes
  
Les ajudes s'atorgaran fins a esgotar el crèdit disponible, per ordre de registre d'entrada, sempre que es complisquen els requisits exigits en aquesta ordre i s'adjunte en aqueix moment la totalitat de la documentació establida en l'article anterior.
  
Article 7. Tramitació, resolució i recursos
  
1. Les direccions territorials d'Ocupació podran demanar al sol·licitant l'aportació addicional d'altres documents o dades aclaridores que es consideren necessaris per a resoldre la sol·licitud presentada.
  
2. La competència per a conéixer i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució procedent serà de dos mesos comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre mitjançant la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'endemà de la dita publicació.
  
4. Transcorregut el termini anterior, sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se l'empresa beneficiària d'aquesta, i s'hi notificarà als interessats en els termes previstos en l'article 58 de la Llei 30/1992, abans esmentada.
  
6. Les resolucions que dicte el conseller d'Ocupació a l'empara de la present convocatòria esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que consideren procedent.
  
Davant la desestimació per silenci administratiu, podrà interposar-se enfront de l'acte presumpte idèntic recurs, en el termini de sis mesos comptadors des que haguera finalitzat el termini que per a dictar i notificar la resolució expressa s'esmenta en el número 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa i sense perjudici del que s'ha disposat en els articles 116 i 117, abans esmentats.
  
Article 8. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió, com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les ajudes
  
1. Correspondrà a la Direcció General de Foment de l'Ocupació, a través de les direccions territorials d'Ocupació, portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Ocupació, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, i en el cas de cofinançament del Fons Social Europeu, dels òrgans competents de les institucions comunitàries.
  
Article 10. Liquidació de les ajudes
  
Justificada l'acció subvencionable i dictada la resolució de concessió, es lliurarà l'import total de l'ajuda reconeguda cada beneficiari.
  
Article 11. Obligacions del beneficiari
  
Sense perjudici de les que la normativa social vigent estableix per als ocupadors, pel que fa a aquesta ordre, es declaren expressament les següents obligacions:
  
A. Formalització dels contractes de treball per escrit.
  
B. En el cas que la treballadora contractada cause baixa en l'empresa, aquesta tindrà l'obligació de substituir-la en el termini d'un mes per una altra, susceptible d'incloure en algun dels col·lectius subvencionables pel programa, en les mateixes condicions contractuals que tenia la treballadora substituïda. La dita circumstància haurà de ser comunicada a l'òrgan que va concedir la subvenció en un termini no superior a 15 dies. Si la baixa es produeix amb anterioritat a la resolució de concessió decaurà el dret a la sol·licitud presentada, sense perjudici de la presentació d'una nova sol·licitud si està en termini per a això.
  
C. Mantenir els llocs de treball creats i subvencionats, i també els ja existents de caràcter indefinit un mínim de tres anys.
  
D. Facilitar totes les dades i la informació que, en qüestions relacionades amb les subvencions concedides, li siguen requerides per la Conselleria d'Ocupació, i també comunicar a aquesta les incidències i variacions que es produïsquen en relació a aquelles.
  
E) En el supòsit d'ajudes cofinançades pel Fons Social Europeu, els beneficiaris estaran obligats al compliment de les disposicions d'informació i publicitat establides en les disposicions comunitàries.
  
Article 12. Reintegrament de les ajudes concedides
  
L'incompliment de l'obligació de justificació, l'obtenció de la subvenció sense reunir les condicions requerides per a això, l'incompliment de les condicions imposades als beneficiaris amb motiu de la concessió de la subvenció, donarà lloc a la incoació per part de l'òrgan competent per a la concessió de les ajudes, del corresponent procediment, que podrà finalitzar, si és el cas, amb la resolució de la subvenció i l'obligació de reintegrar totalment o parcialment, segons corresponga, les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici del 2000.
  
Per complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per al 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present convocatòria.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general de Foment de l'Ocupació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 16 de desembre de 1999
  
El conseller d'Ocupació,
  
RAFAEL BLASCO CASTANY